Metroraad veil strandhuis(ie) in Clifton op | Netwerk24
Metroraad veil strandhuis(ie) in Clifton op
Deur Nadine Theron 13 Maart 2018 18:51
Dit is nog nie duidelik wanneer of hoekom die Kaapse metro 'n klein strandhuis in Clifton bekom het nie, maar nadat die amper 90-jarige huurder daar uitgetrek het, word dié gesogte eiendom opgeveil.
Volgens die ClareMart Auction Group, wat dié veiling hanteer, is dit uiters raar vir die metroraad om só 'n eiendom te besit.
Die strandhuis wat aan die Kaapse metroraad behoort by Clifton se vierde strand. Foto: Verskaf
Die Kaapse metroraad se strandhuis wat binnekort opgeveil word, is ideaal geleë tussen Clifton se derde en vierde strand. Foto: Verskaf
Die klein strandhuis in Fourth Beach Way 45 is volgens 'n nuusverklaring "ideaal geleë tussen Clifton se derde en vierde strand met asemrowende uitsigte oor Kaapstad se pragtigste strande en Tafelberg".
Dit is naby aan die Victoriastraat-trappe wat toegang tot die strand en die pad van die eiendom af vergemaklik.
Andrew Koch van ClareMart waarsku egter die "klassieke Clifton-strandhuis" is nie in 'n goeie toestand nie. "Dit is moontlik dat kopers die eiendom dalk van voor af sal wil ontwikkel, maar jy kan nie vir meer vra wat die ligging betref nie en die erf van 357 m² is 'n goeie grootte vir 'n Clifton-eiendom."
Stuart Diamond, die burgemeesterskomiteelid van bates en geriewebestuur, sê die strandhuis is voorheen slegs verhuur.
'n Lugskoot van die Kaapse metroraad se strandhuis wat binnekort opgeveil word. Foto: Verskaf
Die vorige huurder het 'n langtermynkontrak van 20 jaar gehad met die opsie om die eiendom te koop. Die huurder wou dit egter nie koop of sy kontrak hernu nie omdat hy byna 90 jaar oud is. Hy het kennis gegee om die kontrak te beëindig.
"Volgens die huurkontrak was die huurder verantwoordelik vir die algehele instandhouding van die eiendom," sê Diamond.
"Weens sy slegte gesondheid is die eiendom ongelukkig nie optimaal instand gehou nie."
Diamond sê die metro het toe voortgegaan met die proses om van die eiendom ontslae te raak.
Volgens Diamond oorweeg en identifiseer die metroraad voortdurend eiendomsbates wat nie meer vir munisipale doeleindes gebruik word nie.